**Η Ελλάδα «μετά»**

**Γιώργος Παπακωνσταντίνου,**

**Καθηγητής στο European University Institute, υπουργός Οικονομικών 2010-11.**

Η χώρα μας μπήκε στη σημερινή υγειονομική και οικονομική κρίση του κορονοϊού τη στιγμή που είχε μόλις αρχίσει να επουλώνει τις πληγές της από την προηγούμενη δραματική οικονομική και κοινωνική κρίση - τη δική μας δεκαετία των *anni orribili*. Με την προοπτική του εμβολίου να δείχνει μπροστά μας το σημείο καμπής, η οικονομία αναμένεται να ανακάμψει σημαντικά το 2021. Όμως, παρά το γεγονός ότι η σημερινή κρίση δεν θα είναι τελικά όσο μακροχρόνια και βαθιά ήταν η προηγούμενη, η Ελλάδα θα χρειαστεί μία επανεκκίνηση. Και για να το κάνει χρειάζεται σχέδιο, ή μάλλον σχέδια, και ένα νέο αφήγημα για το τι είναι, τι πρεσβεύει, τι θέλει να διεκδικήσει και που θέλει να πάει τον 21ο αιώνα.

Ένα σχέδιο δίνει στίγμα, κατεύθυνση, πορεία, στόχους, μέσα εφαρμογής. Τα χρόνια των δεκαετούς κρίσης το βασικό σχέδιο πορείας για τη χώρα ήταν - μας αρέσει ή όχι - τα κείμενα των μνημονίων. Με τους καταναγκασμούς και τα λάθη τους, αλλά και με συγκεκριμένες στοχεύσεις, χρονοδιαγράμματα, μηχανισμούς εφαρμογής (και πόρους για να υλοποιηθούν). Τα περισσότερα από όσα έγιναν τη δεκαετία είναι με τον ένα ή τον άλλο τρόπο συνδεδεμένα με τα κείμενα αυτά. Αυτό δεν αφορά μόνο τη μείωση του διπλού ελλείμματος - δημοσιονομικού και εξωτερικού ισοζυγίου· αφορά επίσης και στις διαρθρωτικές προσαρμογές στις αγορές προϊόντων και εργασίας, στο χρηματοπιστωτικό τομέα και το τραπεζικό σύστημα, όσο και στη δημόσια διοίκηση και τους θεσμούς.

Κάθε χώρα έχει όμως προφανώς ανάγκη το δικό της σχέδιο. Εξωτερικοί καταναγκασμοί όπως η σύνδεση της δανειοδότησης με την υλοποίηση των προβλέψεων των μνημονίων βραχυπρόθεσμα μπορεί μεν να βοηθήσουν στο να ξεπεραστούν αγκυλώσεις και εμπόδια και να πετύχουν με τον τρόπο αυτό σημαντικές αλλαγές, μεσοπρόθεσμα όμως δεν μπορούν να κινητοποιήσουν τις εσωτερικές πολιτικές και οικονομικές δυνάμεις και να τις στοιχίσουν πίσω από ένα σχέδιο το οποίο είναι συνολικά αποδεκτό από την κοινωνία και στηρίζεται από αυτήν. Εγχώριες προσπάθειες για ένα τέτοιο εθνικό σχέδιο έγιναν μέσα στην κρίση (όπως η "έκθεση McKinsey" το 2011) αλλά αφενός ήταν ατελείς, αφετέρου ήταν δύσκολο να ευδοκιμήσουν στο τοξικό κλίμα που κυριαρχούσε.

Στη σημερινή εντελώς διαφορετική συγκυρία έχουν προκύψει δύο σχέδια για την μελλοντική πορεία της χώρας. Το πρώτο είναι το "Σχέδιο Ανάπτυξης για την Ελληνική Οικονομία", γνωστό πλέον ως η "έκθεση Πισσαρίδη", την εκπόνηση της οποίας ζήτησε η κυβέρνηση. Το δεύτερο είναι το "Εθνικό Σχέδιο Ανάκαμψης και Ανθεκτικότητας", το οποίο αποτελεί προϋπόθεση για να μπορέσει η Ελλάδα να αντλήσει τους ευρωπαϊκούς πόρους που έχουν συμφωνηθεί. Οι πόροι αυτοί εκπορεύονται από την σημαντική και καινοτόμα (τόσο σε όρους εργαλείων πολιτικής όσο και συνολικών ποσών) προσπάθεια της ΕΕ να ενισχύσει τις χώρες μέλη όχι μόνο να ανακάμψουν από την κρίση αλλά και να μπορέσουν να μετασχηματιστούν. Τα δύο σχέδια είναι διαφορετικά ως προς τη φύση και τη στόχευση που έχουν, θα πρέπει όμως να λειτουργήσουν συμπληρωματικά.

Η έκθεση Πισσαρίδη (πόνημα μίας ομάδας Ελλήνων πανεπιστημιακών διεθνούς εμβέλειας) έχει ακαδημαϊκό στίγμα: τοποθετεί την ελληνική οικονομία στο πλαίσιο των διεθνών τάσεων, θέτει στόχους, χρησιμοποιεί δείκτες για να αναδείξει προβλήματα και αγκυλώσεις σε σειρά τομέων πολιτικής στον δημόσιο και τον ιδιωτικό τομέα, και καταλήγει σε προτάσεις πολιτικής. Εάν πολλές από αυτές είναι ήδη γνωστές και έχουν συζητηθεί και στο παρελθόν, αυτό σηματοδοτεί την αδυναμία του ελληνικού συστήματος να εφαρμόσει προφανώς αναγκαίες πολιτικές. Παρά όποιες επιμέρους διαφωνίες, η προστιθέμενη αξία της βρίσκεται στην κατεύθυνση που χαράζει και στην πληρότητά της. Εάν της λείπει κάτι, είναι ένας οδηγός εφαρμογής: η εμπειρία δείχνει ότι ένα παρόμοιο σχέδιο θέλει δείκτες αποτελέσματος (όχι απλώς προσπάθειας) και διαδικασίες παρακολούθησης.

Το Εθνικό Σχέδιο Ανάκαμψης έχει εντελώς διαφορετική στόχευση. Η σύνταξή του ακολουθεί τους λεπτομερείς κανόνες που έχει θέσει η ΕΕ για αξιοποίηση των συμφωνημένων πόρων για την Ελλάδα, με κύριο χαρακτηριστικό ένα δίπτυχο: επενδυτικά σχέδια *συν* μεταρρυθμίσεις. Αυτή η καινοτομία το συνδέει με τις προτάσεις πολιτικής στο σχέδιο Πισσαρίδη και μετατρέπει το σχέδιο ανάκαμψης ως το βασικό χρηματοδοτικό εργαλείο για να επιτευχθεί η πράσινη, ψηφιακή και κοινωνική μετάβαση της ελληνικής οικονομίας. Από το σημερινό σχέδιο, λείπουν μερικά εμβληματικά έργα αλλά κυρίως μία μετάφραση/στόχευση των παρεμβάσεων ως προς το πως θα αλλάξουν την καθημερινότητα. Καθώς δε θα οριστικοποιείται τους επόμενους μήνες, είναι κρίσιμο να αναδειχθούν οι διαδικασίες υλοποίησης και μηχανισμοί εφαρμογής - πάντα το αδύναμο σημείο στη χώρα μας.

Μπορούν τα σχέδια αυτά να αποτελέσουν τη βάση για την ανάκαμψη και τη μετάβαση σε ένα νέο πιο βιώσιμο παραγωγικό πρότυπο; Η Ελλάδα θα μπορέσει σίγουρα να αντλήσει σημαντικούς πόρους τα επόμενα χρόνια για να κάνει τις αναγκαίες επενδύσεις για τη νέα εποχή αλλά και να ολοκληρώσει σειρά μεταρρυθμίσεων που δεν έγιναν μέσα στην προηγούμενη οικονομική κρίση. Όμως οι δυσκολίες θα είναι μεγάλες. Κάποιες από αυτές έχουν να κάνουν με τα μακροοικονομικά δεδομένα: με ένα χρέος πλέον να ξεπερνά το 200% του ΑΕΠ, ο δημοσιονομικός χώρος θα είναι μικρός και η χώρα θα συνεχίσει να είναι ιδιαίτερα ευάλωτη σε δυσμενείς αλλαγές στο ευρύτερο μακροοικονομικό περιβάλλον της ευρωζώνης. Άλλες δυσκολίες έχουν να κάνουν με τη διαχείριση των αλλαγών: στο πρόσφατο παρελθόν τόσο η διοικητική μηχανή όσο και το εγχώριο πολιτικό σύστημα αποδείχτηκαν πολύ κατώτερα των περιστάσεων. Δεν έχουν αλλάξει πολλά για να είμαστε αισιόδοξοι.

Τέλος υπάρχει ένα άλλο μεγάλο ερώτημα, πέρα από τα μακροοικονομικά δεδομένα, τις αντικειμενικές δυσκολίες διαχείρισης και τα εμπόδια από το πολιτικό σύστημα. Δημιουργούν τα σχέδια αυτά από μόνα τους ένα αφήγημα, ικανό να αγγίξει, να πείσει, να απελευθερώσει μία νέα κοινωνική και πολιτική δυναμική για τη χώρα μας; Όχι, δεν το κάνουν· και λογικά, γιατί αυτό είναι δουλειά των πολιτικών. Δική τους δουλειά είναι να μεταφράσουν τα σχέδια αυτά σε όρους και σε γλώσσα που αφορά τον πολίτη και να μας πείσουν να συστρατευθούμε σε αυτά. Δική τους δουλειά είναι επίσης και να τα υπερβούν - να τα εντάξουν σε μία γενικότερη ιδέα, ένα αφήγημα για το τι σημαίνει να είναι κανείς σήμερα Έλληνας πολίτης σε μία σύγχρονη χώρα, μέλος της ευρωπαϊκής οικογένειας, ικανής να επιβιώσει σε έναν αβέβαιο και επικίνδυνο κόσμο και να παράξει πλούτο και σιγουριά για όλους. Το αφήγημα αυτό παραμένει το μεγάλο ζητούμενο.